אוסקר גלוך

[ממוזער|258x258 פיקסלים|אוסקר גלוך (במרכז) [מסירה (כדורגל)|מוסר לניקולאס קפאלדו במדי רד בול זלצבורג, 2024]]
**אוסקר גלוך** (נולד ב־1 באפריל 2004) הוא כדורגלן ישראלי המשחק בעמדות הקשר ההתקפי והקיצוני באייאקס מליגת העל ההולנדית ובנבחרת ישראל.

## ראשית חייו
גלוך נולד וגדל ברחובות. אביו מקסים עלה מרוסיה בגיל 13. גלוך עסק באמנויות לחימה בצעירותו, ואביו אימן אותו בקראטה. אביו הוא גם שחקן עבר בליגה האוקראינית והמולדובית. את צעדיו הראשונים בכדורגל עשה בהיותו בן חמש במכבי שעריים הרחובותית, וכשהיה בן שש החל לשחק במחלקת הילדים של מכבי תל אביב. בגיל 14 ניסתה מכבי חיפה להחתימו על חוזה, אך גלוך ואביו העדיפו להישאר במחלקת הנוער של מכבי תל אביב. סוכן השחקנים שחר גרינברג נשלח על ידי הקבוצה החיפאית למשא ומתן, אך בסופו של דבר המשיך כסוכנו של גלוך. את לימודיו התיכוניים עשה במקווה ישראל, במטרה להיות קרוב למגרשי האימונים של מכבי תל אביב.

## קריירת מועדונים
### מכבי תל אביב
ב-22 באוגוסט 2021 ערך את הופעת הבכורה שלו בקבוצה הבוגרת של מכבי תל אביב, כשנכנס כמחליף בהפסד 6–7 לאחר בעיטות עונשין נגד הפועל ירושלים במסגרת גביע הטוטו 2021.

ב-11 באפריל 2022 במחזור ה-29 של עונת 2021/2022 ערך הופעת בכורה בבוגרים של ליגת העל. הוא פתח בהרכבה של מכבי תל אביב במשחק מול מכבי חיפה שהסתיים בתיקו 1–1, וכבש את שער הבכורה שלו בבוגרים. עד לסיום העונה שותף בשבעה משחקים נוספים, בהם כבש שני שערים.

בעונת 2022/2023 היה שחקן הרכב במרבית המשחקים והבקיע ארבעה שערים עד שנמכר. ב-23 בינואר 2023 ערך את משחקו האחרון במדי מכבי תל אביב לפני המעבר לזלצבורג, בניצחון הקבוצה 0–3 על מכבי חיפה.

### רד בול זלצבורג
ב-27 בינואר 2023 רכשה רד בול זלצבורג מהבונדסליגה האוסטרית את גלוך תמורת שבעה מיליון יורו, מהסכומים הגבוהים ששולמו עבור שחקן מליגת העל הישראלית, והוא הוחתם על חוזה לארבע שנים.

ב-2 באפריל 2023 כבש את שער הבכורה שלו במשחק מול קלגנפורט, שהסתיים בניצחון בתוצאה 0–3.

ב-20 בספטמבר 2023 פתח בהרכב קבוצתו במסגרת המחזור הראשון של שלב הבתים של ליגת האלופות וכבש את השער השני לטובת קבוצתו מול בנפיקה ליסבון במשחק שנגמר בתוצאה 0–2. בזכות השער שכבש הפך גלוך לשחקן הישראלי הצעיר ביותר אי פעם שכבש שער במסגרת ליגת האלופות.

ב-10 באוגוסט 2024 במשחק הליגה הראשון לעונת 2024/2025 הבקיע גלוך שלושער ראשון בקריירה הבוגרת בניצחון 1–5 של קבוצתו על בלאו-וייס לינץ.

ב-18 ביוני 2025 היה לשחקן הישראלי הראשון אשר שיחק בטורניר גביע העולם למועדונים, כששיחק ואף כבש במדי זלצבורג נגד פאצ'וקה המקסיקנית, ונבחר לשחקן המשחק.

### אייאקס
ב-1 באוגוסט 2025 רכשה אייאקס מליגת העל ההולנדית את גלוך תמורת 14 מיליון יורו, והוא חתם על חוזה לחמש שנים. במעמד החתימה נחשף כי אוסקר קיבל את המספר 10 על החולצה, איתה שיחקו מספר שחקני עבר גדולים באייאקס - דוגמת דושאן טאדיץ', ויוהאן קרויף - עליהם אוסקר העיד שהעריץ עוד מילדותו.

ב-10 באוגוסט ערך את הופעת הבכורה שלו במועדון שנכנס כמחליף בדקה ה-63 במשחק ליגה מול טלסטאר ספורטקלאב. ב-21 בספטמבר כבש שער בכורה, בתיקו 2-2 נגד פ.ס.וו. איינדהובן.

## קריירת נבחרות
גלוך השתתף ברוב נבחרות הנערים והנוער של ישראל (למעט בנבחרת הנערים עד גיל 17 בה לא שיחק).

מאז 2021 משחק גלוך גם בנבחרת הנוער עד גיל 19, והיה שותף להעפלתה לטורניר הסופי של אליפות אירופה לנבחרות נוער לשנת 2022, בפעם השלישית בתולדותיה. באליפות עצמה כבש גלוך ארבעה שערים (מקום שלישי בדירוג מלכי השערים) ובישל שניים נוספים, כולל שער בגמר מול אנגליה, במשחק שהסתיים בהפסד 1–3 לאחר הארכה. גלוך הוזכר כאחד מכוכבי הטורניר על ידי רשת ESPN האמריקאית ואף נבחר על ידי אופ"א ל-11 המצטיינים של הטורניר (ביחד עם עמיתיו לנבחרת הישראלית, איליי מדמון וסתיו למקין).השער שלו בגמר נבחר על-ידי אופ"א כ"שער הטורניר". לזכותו של גלוך 16 הופעות ו-4 שערים במדי נבחרת הנוער.

גלוך הוא גם חלק מסגל הנבחרת הצעירה עד גיל 21, ולזכותו תשע הופעות במדיה מאז משחק הבכורה שלו ב-2 ביוני 2022.

ב-17 בנובמבר 2022 ערך את הופעת הבכורה שלו בבוגרים של נבחרת ישראל, כשנכנס כמחליף בדקה ה-59 במשחק ידידות מול זמביה שהסתיים בניצחון ביתי 2–4 לטובת ישראל. ב-20 בנובמבר 2022 כבש את שער הבכורה שלו בבוגרים במשחק כשגם פתח לראשונה בהרכב, במשחק ידידות מול קפריסין שהסתיים בהפסד ביתי 2–3. ב-16 ביוני 2023 כבש שער ניצחון ראשון במשחק רשמי מול בלארוס, כשסובב לתוך השער מבעיטת קרן.

גלוך נכלל בסגל נבחרת ישראל עד גיל 23 לטורניר הכדורגל באולימפיאדת פריז (2024). הוא שיחק בכל שלושת משחקי הנבחרת האולימפית שנערכו בקיץ 2024, והבקיע את שער הבכורה מול פרגוואי במשחקים האולימפיים, אולם הנבחרת הודחה בשלב הבתים.

## סטטיסטיקת קריירה
### מועדונים
**נכון ל-24 בינואר 2026**

### נבחרת לאומית
**נכון ל-14 באוקטובר 2025**

## תארים
### קבוצתי
; רד בול זלצבורג
* אליפות אוסטריה: 2022/2023

## קישורים חיצוניים

* 

## הערות שוליים

קטגוריה:כדורגלנים ישראלים
קטגוריה:קשרי כדורגל ישראלים
קטגוריה:רחובות: כדורגלנים
קטגוריה:כדורגלני מכבי תל אביב
קטגוריה:כדורגלני רד בול זלצבורג
קטגוריה:כדורגלני אייאקס
קטגוריה:כדורגלני נבחרת ישראל
קטגוריה:כדורגלנים ישראלים באולימפיאדת פריז (2024)
קטגוריה:כדורגלנים ישראלים באוסטריה
קטגוריה:כדורגלנים ישראלים בהולנד
קטגוריה:פורבס 30Under30: ישראל
קטגוריה:בוגרי בית הספר החקלאי מקוה ישראל
קטגוריה:רחובות: אישים
קטגוריה:ישראלים שנולדו ב-2004